ANYKŠČIŲ rajono savivaldybėS ADMINISTRacijos

direktorius

ĮSAKYMAS

DĖL ĮSLAPTINTOS INFORMACIJOS ADMINISTRAVIMO TAISYKLIŲ

ANYKŠČIŲ rajono SAVIVALDYBĖS ADMINISTRACIJOJE PATVIRTINIMO

2015 m. rugsėjo 8 d. Nr. 1-AĮ-568

Anykščiai

Vadovaudamasi Lietuvos Respublikos vietos savivaldos įstatymo 29 straipsnio 8 dalies 1 ir 2 punktais, Valstybės ir tarnybos paslapčių įstatymo 25 straipsniu, Įslaptintos informacijos administravimo taisyklių, patvirtintų Lietuvos Respublikos Vyriausybės 2005 m. gruodžio 5 d. nutarimu Nr. 1307 „Dėl įslaptintos informacijos administravimo taisyklių patvirtinimo“, VIII, XII, XIII skyriais,

t v i r t i n u Įslaptintos informacijos administravimo Anykščių rajono savivaldybės administracijoje taisykles (pridedama).

Administracijos direktorė	Veneta Veršulytė

PATVIRTINTA

Anykščių rajono savivaldybės administracijos

direktoriaus 2015 m. rugsėjo 8 d.

įsakymu Nr. 1-AĮ-568

ĮSLAPTINTOS INFORMACIJOS ADMINISTRAVIMO ANYKŠČIŲ RAJONO SAVIVALDYBĖS ADMINISTRACIJOJE TAISYKLĖS

I.	BENDROSIOS NUOSTATOS

1.	Įslaptintos informacijos administravimo Anykščių rajono savivaldybės administracijoje (toliau – Savivaldybės administracija) taisyklės (toliau – Taisyklės) nustato valstybės ir tarnybos paslaptį sudarančios informacijos, užfiksuotos dokumentuose (toliau – įslaptinti dokumentai), rengimo, įforminimo, registravimo, siuntimo, gabenimo, gavimo, dauginimo, saugojimo, apskaitos ir naikinimo tvarką Savivaldybės administracijoje.

2.	Įslaptintai informacijai įrašyti, tvarkyti, laikyti ir automatizuoto duomenų apdorojimo (toliau – ADA) sistemose ir tinkluose saugoti skirtų laikmenų, kuriomis disponuoja Savivaldybės administracija administravimo (žymėjimo, apskaitos, paskirstymo, siuntimo, gavimo, saugojimo, slaptumo žymų keitimo, naikinimo ir kontrolės) procedūras reglamentuoja Įslaptintai informacijai įrašyti skirtų laikmenų administravimo tvarkos aprašas, patvirtintas Lietuvos Respublikos Vyriausybės.

3.	Taisyklėse vartojamos sąvokos:

Įslaptinto dokumento skaitmeninė kopija – įslaptinto dokumento atvaizdas, pagamintas informacinių technologijų priemonėmis perkeliant dokumento vaizdą į kompiuterio rinkmeną.

Padauginti įslaptinti dokumentai – įslaptintų dokumentų kopijos, nuorašai, išrašai, vertimai.

Vykdytojas – asmuo, parengęs įslaptintą dokumentą arba vykdantis užduotis, tiesiogiai susijusias su įslaptintu dokumentu.

4.	Kitos šiose Taisyklėse vartojamos sąvokos atitinka Lietuvos Respublikos valstybės ir tarnybos paslapčių įstatyme ir Lietuvos Respublikos dokumentų ir archyvų įstatyme vartojamas sąvokas.

II. ĮSLAPTINTŲ DOKUMENTŲ ADMINISTRAVIMO ORGANIZAVIMAS

5.	Už bendrą įslaptintų dokumentų administravimo būklę atsakingas rajono Savivaldybės administracijos direktorius (toliau – Administracijos direktorius) arba jo įaliotas asmuo. Už įslaptintų dokumentų administravimo reikalavimų vykdymą Savivaldybės administracijos padaliniuose (kuriuose įslaptinti dokumentai rengiami, įforminami, registruojami, siunčiami, gabenami, gaunami, dauginami, saugomi, apskaitomi ir naikinami) atsakingi šių struktūrinių padalinių vadovai, jų įgalioti asmenys, taip pat asmenys, kuriems šie dokumentai yra patikėti.

6.	Administracijos direktorius paskiria atsakingus asmenis Lietuvos Respublikos valstybės ir tarnybos paslapčių įstatymo 28 straipsnyje nustatytoms funkcijoms įslaptintų dokumentų administravimo srityje atlikti (toliau – Atsakingas asmuo), nustato jų kompetenciją ir atsakomybę.

7.	Įslaptintų dokumentų saugojimo vieta yra Atsakingo asmens kabinete esančiame seife.

8.	Savivaldybės administracijos įslaptintų dokumentų administravimo priežiūra vykdoma Lietuvos Respublikos valstybės ir tarnybos paslapčių įstatymo, kitų įstatymų ir norminių teisės aktų nustatyta tvarka.

III. ĮSLAPTINTŲ DOKUMENTŲ RENGIMAS IR ĮFORMINIMAS

9.	Įslaptinti dokumentai rengiami ir įforminami pagal Lietuvos vyriausiojo archyvaro nustatytus bendruosius dokumentų rengimo, tvarkymo ir apskaitos, Įslaptintos informacijos administravimo taisyklių, patvirtintų Lietuvos Respublikos Vyriausybės nutarimu, III skyriaus reikalavimus, taip pat šiose Taisyklėse nustatytus reikalavimus.

IV. ĮSLAPTINTŲ DOKUMENTŲ REGISTRAVIMAS

10.	Įslaptintų dokumentų registravimas atliekamas pagal Įslaptintos informacijos administravimo taisyklių, patvirtintų Lietuvos Respublikos Vyriausybės nutarimu, IV skyriaus reikalavimus, taip pat šiose Taisyklėse nustatytus reikalavimus.

11.	Savivaldybės administracijoje parengti ir gauti įslaptinti dokumentai registruojami Anykščių rajono savivaldybės institucijų ir Savivaldybės administracijos dokumentų registre. Įslaptintų dokumentų registrų sąrašas sudaromas pagal Lietuvos vyriausiojo archyvaro nustatytus bendruosius dokumentų rengimo, tvarkymo ir apskaitos reikalavimus.

V. ĮSLAPTINTŲ DOKUMENTŲ GABENIMAS IR SIUNTIMAS

12.	Įslaptinti dokumentai adresatams turi būti gabenami laikantis teisės aktuose nustatytų reikalavimų.

13.	Įslaptintus dokumentus, gaminius ir kitus objektus, žymimus slaptumo žyma „Slaptai“, Lietuvos Respublikos teritorijoje turi gabenti kurjerių pašto tarnybų kurjeriai, arba Administracijos direktoriaus įgalioti asmenys.

14.	Įslaptintus dokumentus, gaminius ir kitus objektus, žymimus slaptumo žyma „Slaptai“, į Lietuvos Respublikos diplomatines atstovybes užsienio valstybėse, Lietuvos Respublikos atstovybes prie tarptautinių organizacijų, konsulines įstaigas, specialiąsias misijas ir iš jų gali gabenti ne mažiau kaip du Administracijos direktoriaus įgalioti asmenys.

15.	Įslaptintus dokumentus, gaminius ir kitus objektus, žymimus slaptumo žymomis „Konfidencialiai“ ir „Riboto naudojimo“, gali gabenti, kurjerių pašto tarnybų kurjeriai arba Administracijos direktoriaus įgalioti asmenys.

16.	Įslaptintus dokumentus, gaminius ir kitus objektus gabenantys asmenys:

16.1.	privalo užtikrinti gabenamų dokumentų, gaminių ir kitų objektų saugumą;

16.2.	dokumentus, gaminius ir kitus objektus privalo gabenti taip, kad atsitiktiniai asmenys negalėtų nustatyti, jog gabenama įslaptinta informacija, ar susipažinti su tokios informacijos turiniu.

17.	Įslaptintų dokumentų, gaminių ir kitų objektų, žymimų slaptumo žyma „Slaptai“, pristatymo faktą parašu turi patvirtinti įslaptintos informacijos gavėjas.

18.	Įslaptintus dokumentus, gaminius ir kitus objektus gabenantiems asmenims draudžiama susipažinti su gabenama įslaptinta informacija.

19.	Įslaptintus dokumentus, gaminius ir kitus objektus gabenantis asmuo privalo užtikrinti jų apsaugą nuo praradimo panaudodamas visas galimas priemones.

20.	Įslaptinti dokumentai, gaminiai ir kiti objektai gabenami parenkant saugiausią maršrutą ir gabenimo būdą.

21.	Įslaptinti dokumentai siuntimui Įslaptintos informacijos administravimo taisyklių, patvirtintų Lietuvos Respublikos Vyriausybės nutarimu, V skyriaus reikalavimus.

VI. GAUTŲ ĮSLAPTINTŲ DOKUMENTŲ PRIĖMIMAS IR ĮTRAUKIMAS Į APSKAITĄ

22.	Gautų įslaptintų dokumentų priėmimas ir įtraukimas į apskaitą atliekamas pagal Įslaptintos informacijos administravimo taisyklių, patvirtintų Lietuvos Respublikos Vyriausybės nutarimu, VI skyriaus reikalavimus.

23.	Priimtos siuntos su įslaptintais dokumentais paskirstomos ir įslaptinti dokumentai perduodami registruoti tokia tvarka:

23.1.	siuntas su įslaptintais dokumentais (išskyrus šių Taisyklių 23.2 punkte numatytą atvejį) priima už įslaptintos dokumentacijos administravimą Savivaldybės administracijoje atsakingas asmuo (jo nesant – kitas Savivaldybės administracijos darbuotojas, turintis leidimą dirbti ar susipažinti su įslaptinta informacija, žymima slaptumo žyma „Slaptai“);

23.2.	visi priimti, registruoti dokumentai, susiję su valstybiniais brandos egzaminais ir žymimų slaptumo žyma „Riboto naudojimo“, saugomi iki jų išdavimo egzaminų vykdytojams Savivaldybės administracijos Švietimo ir kultūros skyriaus vyriausiojo specialisto kabinete esančioje metalinėje spintoje (valstybinio brandos egzamino užduotys tarnybos paslaptimi išlieka iki teisėtai atskleidžiant vokus, kuriuose yra valstybinio brandos egzamino užduoties ar jos dalies turinys).

24.	Savivaldybės administracijos gauti įslaptinti dokumentai registruojami pagal šių Taisyklių IV skyriaus reikalavimus.

25.	Užregistruoti gauti įslaptinti dokumentai perduodami Administracijos direktoriaus įslaptintam dokumentaciją administruoti įgaliotam asmeniui. Administracijos direktorius susipažįsta su įslaptintais dokumentais (jeigu tam turi leidimą) ir, jeigu reikia, rašo rezoliuciją (pavedimą) pagal Lietuvos vyriausiojo archyvaro nustatytus bendruosius dokumentų rengimo, tvarkymo ir apskaitos reikalavimus.

VII. ĮSLAPTINTŲ DOKUMENTŲ PERDAVIMAS VYKDYTOJAMS

26.	Įslaptintų dokumentų perdavimas vykdytojams atliekamas pagal Įslaptintos informacijos administravimo taisyklių, patvirtintų Lietuvos Respublikos Vyriausybės nutarimu, VII skyriaus reikalavimus.

27.	Įslaptinti dokumentai, žymimi slaptumo žyma „Riboto naudojimo“, gali būti vieno vykdytojo perduoti kitam vykdytojui po to, kai šis pasirašo vykdytojams perduotų įslaptintų dokumentų apskaitos žurnale arba atitinkamame įslaptintų dokumentų registre.

VIII. ĮSLAPTINTŲ DOKUMENTŲ DAUGINIMAS IR PADAUGINTŲ DOKUMENTŲ NAIKINIMAS

28.	Įslaptintų dokumentų dauginimas ir padaugintų dokumentų naikinimas vykdomas pagal Įslaptintos informacijos administravimo taisyklių, patvirtintų Lietuvos Respublikos Vyriausybės nutarimu, VIII skyriaus reikalavimus.

29.	Įslaptinti dokumentai, žymimi slaptumo žyma „Riboto naudojimo“, vykdytojo sprendimu gali būti platinami, dauginami ar kopijuojami ir laikantis principo „Būtina žinoti“ pateikiami kitiems asmenims susipažinti, jeigu įslaptintas dokumentas nėra pažymėtas nuoroda „Būtinas informacijos rengėjo sutikimas“. Sprendimas dauginti ar kopijuoti Savivaldybės administracijos turinčio tam teisę asmens parengtą ar gautą įslaptintą dokumentą, žymimą slaptumo žyma „Riboto naudojimo“, rašomas įslaptinto dokumento paskutinio lapo antrojoje pusėje, nurodant vykdytoją ir dauginimo ar kopijavimo apimtį. Po sprendimu pasirašoma ir nurodoma data.

30.	Padaugintų įslaptintų dokumentų, žymimų slaptumo žyma „Riboto naudojimo“, kopijos, nuorašai, išrašai ir vertimai naikinami neatsižvelgiant į įslaptintų dokumentų saugojimo terminus. Padaugintus įslaptintus dokumentus naikinti atrenka Savivaldybės administracijos atsakingas asmuo.

31.	Atrinktiems naikinti padaugintiems įslaptintiems dokumentams, žymimiems slaptumo žyma „Riboto naudojimo“, surašomas padaugintų įslaptintų dokumentų naikinimo aktas, kuriame nurodomas padauginto įslaptinto dokumento pavadinimas (antraštė), registracijos data ir numeris, egzemplioriaus numeris, slaptumo žyma ir šalia esančios nuorodos, naikinamų padaugintų įslaptintų dokumentų numeriai, naikinimo būdas, atsakingi už sunaikinimą darbuotojai.

IX. ĮSLAPTINTŲ DOKUMENTŲ TVARKYMAS

32.	Įslaptintų dokumentų tvarkymas vykdomas pagal Įslaptintos informacijos administravimo taisyklių, patvirtintų Lietuvos Respublikos Vyriausybės nutarimu, IX skyriaus reikalavimus.

33.	Sudarant bylas, žymimas slaptumo žymomis „Slaptai“ ar „Konfidencialiai“ įslaptintos bylos vidaus aprašas nedaromas.

X. ĮSLAPTINTŲ BYLŲ APSKAITA IR SAUGOJIMAS

34.	Įslaptintų bylų apskaita ir saugojimas vykdomas pagal Įslaptintos informacijos administravimo taisyklių, patvirtintų Lietuvos Respublikos Vyriausybės nutarimu, X skyriaus reikalavimus.

35.	Savivaldybės administracijos sudaromos ir užbaigtos įslaptintos bylos bei įslaptinta vaizdo ir garso medžiaga saugomos Atsakingo asmens kabinete esančiame seife.

XI. ĮSLAPTINTŲ DOKUMENTŲ PATIKRINIMAS

36.	Įslaptintų dokumentų patikrinimas atliekamas pagal Įslaptintos informacijos administravimo taisyklių, patvirtintų Lietuvos Respublikos Vyriausybės nutarimu, XI skyriaus reikalavimus.

37.	Savivaldybės administracijoje saugomų įslaptintų dokumentų patikrinimus atlieka Administracijos direktoriaus įgalioti asmenys.

38.	Įslaptintų dokumentų, žymimų slaptumo žyma „Riboto naudojimo“, patikrinimas atliekamas kartą per penkis metus.

XII. ĮSLAPTINTŲ DOKUMENTŲ SLAPTUMO ŽYMŲ, ĮSLAPTINIMO TERMINŲ KEITIMO IR DOKUMENTŲ IŠSLAPTINIMO ĮFORMINIMAS

39.	Įslaptintų dokumentų slaptumo žymų, įslaptinimo terminų keitimo ir dokumentų išslaptinimo įforminimas atliekamas pagal Įslaptintos informacijos administravimo taisyklių, patvirtintų Lietuvos Respublikos Vyriausybės nutarimu, XII skyriaus reikalavimus.

XIII. ĮSLAPTINTŲ DOKUMENTŲ NAIKINIMAS

40.	Įslaptintų dokumentų naikinimas atliekamas pagal Įslaptintos informacijos administravimo taisyklių, patvirtintų Lietuvos Respublikos Vyriausybės nutarimu XIII skyriaus reikalavimus.

XIV. ATSAKOMYBĖ

41.	Vykdytojai, pažeidę šių Taisyklių reikalavimus, atsako Lietuvos Respublikos įstatymų nustatyta tvarka.

__________________